
RAPORT DE SPECIALITATE
privind aprobarea documentelor pentru delegarea gestiunii, prin concesiune, a serviciului de operare și întreținere a Stației de sortare deșeuri din Municipiul Timișoara

Având în vedere Expunerea de motive nr. SC2018 -              / ......      2018 a Primarului Municipiului Timișoara și Proiectul de hotărâre privind aprobarea documentelor pentru delegarea gestiunii, prin concesiune, a serviciului de operare și întreținere a Stației de sortare deșeuri din Municipiul Timișoara

Facem următoarele precizări:

Având în vedere prevederile legale în vigoare după cum urmează:
Legea nr. 51/08.03.2006 privind Serviciile comunitare de utilități publice, republicată,  modificată și completată prin Legea nr. 225/07.11.2016 prevede la:

Art. 8, alin. (1):  ,,Autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, gestionarea şi funcţionarea serviciilor de utilităţi publice, precum şi în ceea ce priveşte crearea, dezvoltarea, modernizarea, reabilitarea şi exploatarea bunurilor proprietate publică sau privată a unităţilor administrativ-teritoriale care compun sistemele de utilităţi publice.

Art. 8, alin. (3): ,,În exercitarea competenţelor şi atribuţiilor ce le revin în sfera serviciilor de utilităţi publice, autorităţile deliberative ale administraţiei publice locale asigură cadrul necesar pentru furnizarea serviciilor de utilități publice și adoptă hotărâri în legătură cu: 

lit. d) alegerea modalității de gestiune a serviciilor de utilități publice și darea în administrare sau, după caz, punerea la disopoziție a sistemelor de utilități publice destinate furnizării/prestării acestora;

lit. d*1) aprobarea documentației de atribuire, care va include obligatoriu proiectul contractului de delegare a gestiunii ce urmează a fi atribuit și anexele obligatorii la acesta – în cazul gestiunii delegate.”
Legea nr. 101/25.04.2006: 

Art. 2, alin (1) a serviciului de salubrizare a localităților, modificată și completată cu Legea nr. 99/04.07.2014, Serviciul public de salubrizare a localităților face parte din sfera serviciilor comunitare de utilități publice și se desfășoară sub controlul autorității administrației publice locale, în scopul salubrizării localităților; 

Art.6, alin (1), lit.e), h) prevede că Autoritățile deliberative ale unităților administrativ-teritoriale au competențe exclusive în ceea ce privește înființarea, organizarea, gestionarea, coordonarea și atribuirea serviciului de salubrizare a localităților, având ca atribuții delegarea gestiunii serviciului de salubrizare pe criterii de transparență, competitivitate și eficiență, precum și exercitarea atribuțiilor de administrare asupra bunurilor aparținând patrimoniului public sau privat al unității administrativ-teritoriale aferente infrastructurii serviciului precum și elaborarea și aprobarea caietelor de sarcini și a regulamentului serviciului, pe baza caietului de sarcini–cadru și a regulamentului cadru al serviciului de salubrizare, elaborate de către Autoritatea Națională de Reglementare pentru Serviciile Comunitare de Utilități Publice - A.N.R.S.C. 

În conformitate cu prevederile Ordinului A.N.R.S.C. nr. 111/09.07.2007, punctul 2.2, privind aprobarea  Caietul de sarcini – cadru al serviciului de salubrizare a localităților, Caietul de sarcini se supune aprobării Consiliului Local al unității administrativ-teritoriale.

Conform prevederilor Ordinului A.N.R.S.C. nr. 111/2007, punctul 2.3. prevede că ʺpentru fiecare activitate a serviciului se va întocmi câte un caiet de sarcini, chiar dacă activitățile se prestează de același operatorʺ.
Având în vedere Legea nr. 100/2016 privind concesiunile de lucrări și concesiunile de servicii, art. 7, alin.(1) prevede: ʺîn orice situație în care o entitate contractantă intenționează să realizeze un proiect prin atribuirea unui contract pe termen lung, care să cuprindă fie executarea de lucrări, fie prestarea, gestionarea și operarea de servicii, entitatea contractantă are obligația de a elabora un studiu de fundamentare prin care se vor demonstra necesitatea și oportunitatea realizării proiectului în acest mod.ʺ 

Prezentăm următoarele aspecte: 

Actualmente, RETIM Ecologic Service SA are calitatea de operator al Stației de Sortare Deșeuri Timișoara, stație amplasată pe strada Mile Cărpenișan nr. 3, zona industrială CET SUD.

Conform Contractului de delegare a gestiunii serviciilor publice de salubrizare a localităților prin concesiune, încheiat între RETIM Ecologic Service SA și Consiliul Local al Municipiului Timișoara, nr. SC2006-15414/31.07.2006 și actele adiționale, la încetarea contractului la data de 04.08.2018, Stația de Sortare devine bun de retur către Municipiul Timișoara.

În vederea asigurării bunei desfășurări a activității de sortare în cadrul Stației de Sortare a deșeurilor, astfel încât să fie respectat fluxul deșeurilor conform Proiectului Sistem Integrat de Management al Deșeurilor la nivelul județului Timiș, sarcina Municipiului Timișoara este de a desemna un nou operator pentru delegarea serviciului de operare și întreținere a acesteia prin demararea procedurii de achiziție publică pentru delegarea de gestiune prin concesiune a serviciului de operare și întreținere a Stației de sortare deșeuri din Municipiul Timișoara.

În concluzie, propunem aprobarea documentelor pentru delegarea gestiunii, prin concesiune, a serviciului de operare și întreținere a Stației de sortare deșeuri din Municipiul Timișoara după cum urmează: Caiet de sarcini privind delegarea de gestiune prin concesiune a serviciului de operare și întreținere a Stației de sortare deșeuri din Municipiul Timișoara și Fundamentarea deciziei de concesionare.

Având în vedere prevederile legale expuse în prezentul raport, apreciem că proiectul de hotărâre privind aprobarea documentelor pentru delegarea gestiunii, prin concesiune, a serviciului de operare și întreținere a Stației de sortare deșeuri din Municipiul Timișoara, îndeplinește condițiile pentru a fi supus dezbaterii și aprobării plenului consiliului local.

